SKRIFTLIG FORESPØRGSEL E-0013/01

af Daniel Varela Suanzes-Carpegna (PPE-DE) til Kommissionen

(17. januar 2001)

Om: Muslingeopdræt i EU

Muslingeopdræt er af afgørende betydning for Galiciens kystregion. Det anslås, at ca. 11 500 arbejdspladser er direkte forbundet med denne sektor, hvoraf 8 500 er permanente, og at 7 000 er indirekte forbundet hermed. Denne omstændighed bliver endnu mere vigtig, når man tager i betragtning, at de ressourcer, der skabes af produktionsaktiviteten, spredes over et bredt socialt lag, og da beslutningerne træffes lokalt, pengene geninvesteres i selve regionen. Dette har en mangfoldiggørende virkning på den lokale økonomi og medvirker til at skabe socioøkonomisk stabilitet.

Hvad angår akvakultur i al almindelighed, er det muslingeopdræt, der giver den styrke og stabilitet, da der i Galicien årligt opdrættes mellem 250 og 300 millioner kilo. Dette gør Galicien til verdens næststørste producent efter Kina og den største i Europa, idet regionen tegner sig for ca. 50 % af den samlede produktion i EU, hvoraf 35 % sælges frisk, 41 % afsættes til traditionel konservering og 24 % til nye alternative forarbejdningsmetoder, som bliver mere og mere populære.

Det regulerende råd for muslingeopdræt i Galicien har allerede anmodet om beskyttet oprindelsesbetegnelse (BOB) for dette produkt, som skulle tjene som en verdensomspændende standard, idet det ville være den første BOB for et havprodukt.

Er Kommissionen klar over, hvor vigtig denne sektor er for Galicien, og kan den oplyse, hvilke former for støtte, Kommissionen har tildelt den i de seneste år?

Kan Kommissionen oplyse, om den har kendskab til, hvorvidt der vil blive givet den galiciske musling beskyttet oprindelsesbetegnelse, og hvilke foranstaltninger den har til hensigt at iværksætte med henblik på at støtte denne anmodning?

Svar afgivet på Kommissionens vegne af Franz Fischler

(19. februar 2001)

Kommissionen ved, hvilken samfundsøkonomisk betydning muslingeopdræt har i Galicien. Denne sektor har siden Spaniens medlemsskab af Fællesskabet modtaget betydelig støtte inden for rammerne af den fælles fiskeripolitik, især strukturstøtte.

Der vil kunne gives en beskyttelse til betegnelsen Mejillones de galicia (galiciske muslinger) under overholdelse af procedurerne i Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1), som gør det muligt at anvende beskyttede

oprindelsesbetegnelser (BOB) og beskyttede geografiske betegnelser (BGB) for produkter, hvis egenskaber eller andre kendetegn hovedsageligt eller fuldstændigt kan tilskrives det geografiske miljø (både naturbetingede og menneskelige faktorer), eller hvis omdømme kan tilskrives den geografiske oprindelse. Denne forordning gælder for alle landbrugsprodukter til konsum, der er omhandlet i bilag I til EF-traktaten, herunder også fisk, krebsdyr og bløddyr.

Forordningen har indført en procedure for fællesskabsregistrering af navnene på geografiske produkter, som er baseret på en frivillig, kollektiv henvendelse fra producenterne, der skal definere deres produkter i en varespecifikation. Den indfører et kontrolsystem og fastlægger den EF-beskyttelse, som registreringen giver.

Kommissionen har faktisk modtaget en registreringsansøgning fra de spanske myndigheder vedrørende nævnte betegnelse som beskyttet oprindelsesbetegnelse, dvs. når produktets egenskaber hovedsagelig og udelukkende skyldes et afgrænset geografisk miljø. Ansøgningen er til behandling, og der er allerede blevet anmodet om supplerende oplysninger.

EF-lovgivningen søger at fremme udviklingen af varemærkning og generelt kvalitetsfremmende foranstaltninger vedrørende fiskerivarer. Der kan via denne lovgivning ydes støtte til registrering af varemærkerne gennem Rådets forordning (EF) nr. 2792/1999 af 17. december om de nærmere regler og betingelser for Fællesskabets strukturforanstaltninger for fiskeriet(2), hvori det i artikel 14 er fastsat, at medlemsstaterne på de i bilag III fastsatte betingelser kan træffe foranstaltninger vedrørende kollektive aktioner til fremme af afsætning og opsøgning af nye afsætningsmuligheder for fiskerivarer og akvakulturprodukter, herunder tiltag vedrørende kvalitetscertificering, mærkning, rationalisering af benævnelser og standardisering af produkter; den finansielle støtte fra Fællesskabet ydes gennem det finansielle instrument til udvikling af fiskeriet (FIUF).

(1) EFT L 208 af 24.7.1992.

(2) EFT L 337 af 30.12.1999.